༄། ། བྱང་ཆུབ་སེམས་གཉིས་ཉམས་སུ་བླང་བའི་གདམས་ངག་ཡེ་ཤེས་རྩེགས་ལ་གནང་བ། ། ང་ཆུབ་ཀྱི་སེམས་མ་གཏོགས་པ་གང་གིས་ཀྱང་རྫོགས་པའི་བྱང་ཆུབ་མི་ཐོབ་སྟེ། མེད་ན་མི་འབྱུང་བའི་རྒྱུ་འབྲས་ངེས་པ་ལགས། བྱང་ཆུབ་ཀྱི་སེམས་ལ་རྣམ་པ་གཉིས་ཏེ། ཀུན་རྫོབ་བྱང་ཆུབ་ཀྱི་སེམས་ཉམས་སུ་བླང་བའི་དབང་དུ་བྱས་ན། རླབས་པོ་ཆེ་ཡི་དགེ་བའི་རྩ་བ་བྱེད་པའི་དུས་སམ། སྔ་ཐུན་དང་པོ་ལ་ཞེ་ཐག་པ་སྙིང་ཁོང་རུས་པའིས་བཟུང་སྟེ་ཉི་མ་སང་ད་ཙམ་གྱི་བར་དུ་ལུས་ངག་ཡིད་གསུམ་དགེ་བ་ལ་བཀོལ། སྙམ་དུ་དུས་རིང་ཐུང་རྣམ་པ་གསུམ་བྱིན་གྱིས་རླབས་ནས། ལག་ལེན་དུ་ལུས་ངག་ཡིད་གསུམ་གྱི་དགེ་བའི་རྩ་བ་ཐམས་ཅད་བསམ་པ་དེ་ཉིད་ཀྱི་རྗེས་སུ་འབྲངས་ནས་བྱ་བ་འམ། ཡང་ན་ནངས་པར་རམ། དལ་བའི་དུས་སུ་བྱང་ཆུབ་ཀྱི་སེམས་བསྒོམས་ནས་དེའི་རྗེས་སུ་འབྲངས་པའི་ལུས་ངག་ཡིད་གསུམ་གྱི་དགེ་བའི་རྩ་བ་དེས་མཚོན་ནས། རང་གཞན་ཐམས་ཅད་ཀྱིས། དུས་གསུམ་དུ་བསགས་ཤིང་ཡོད་པའི་དགེ་བའི་རྩ་བ་རྫོགས་པའི་བྱང་ཆུབ་ཏུ་བསྔོ་བར་བྱ་བ་ནི་ཀུན་རྫོབ་བྱང་ཆུབ་ཀྱི་སེམས། ཐབས་མཁས་པ་དུས་གསུམ་གྱི་སངས་རྒྱས་ཐམས་ཅད་ཀྱི་དགོངས་པ། གནས་སྐབས་དང་མཐར་ཐུག་གི་ཡོན་ཏན་ཐམས་ཅད་བསྒྲུབ་པར་བྱེད་པའི་གཏེར་ཆེན་པོ་ཡིན་པས། ཀུན་རྫོབ་བྱང་ཆུབ་ཀྱི་སེམས་དེ་ཉམས་སུ་བླང་བར་བྱའོ། ། དེ་ལ་དོན་དམ་པ་བྱང་ཆུབ་ཀྱི་སེམས་ཇི་ལྟར་ཉམས་སུ་བླང་སྙམ་ན། དོན་དམ་པ་བྱང་ཆུབ་ཀྱི་སེམས་དེ་ནི། ཀུན་རྫོབ་དེ་ཉིད་སྐྱེ་འགག་གནས་གསུམ་སྤྲོས་པ་ཐམས་ཅད་ཀྱི་མཐའ་དང་བྲལ་བ་དེ་ཁོ་ན་ཉིད་ཡིན་ཏེ། དེ་ལྟར་ཡང་། སློབ་དཔོན་འཕགས་པའི་ཞལ་སྔ་ནས་ཀྱང་། འཁོར་བ་དང་ནི་མྱ་ངན་འདས། ། གཉིས་སུ་ཡོད་པ་མ་ཡིན་ཏེ། ། འཁོར་བའི་རང་བཞིན་ཤེས་པ་ལ། ། མྱ་ངན་འདས་ཞེས་བརྗོད་པ་ཡིན། ། ཞེས་པ་དང་། བླ་མ་རིན་པོ་ཆེའི་ཞལ་སྔ་ནས་ཀྱང་། སྤྲོས་པ་རབ་ཞི་དོན་དམ་བྱང་ཆུབ་སེམས། ། སྙིང་རྗེས་རབ་བརླན་ཀུན་རྫོབ་སྨོན་འཇུག་གཉིས། ། ཏིལ་དང་ཏིལ་མར་བཞིན་དུ་རོ་གཅིག་པ། ། ཞེས་གསུངས་པས། ཐ་དད་མེད་པར་ཤེས་པར་བྱ་བ་ནི། དངོས་པོ་ཐམས་ཅད་རྡུལ་ཆའམ། རྡུལ་ཆའི་དབྱེ་བས་ཕྱེ་ན་སྟོང་པ་ཉིད་དུ་བསྒོམ་པའི་ལུགས་ཡོད་ཀྱང་། བླ་མ་རིན་པོ་ཆེའི་བཞེད་པས། བླ་མ་དམ་པའི་མོས་གུས་འབའ་ཞིག་གིས་རྟོགས་པར་བཞེད་དེ། དེ་ལྟར་ཡང་། བཅོམ་ལྡན་འདས་ཀྱིས་དཔལ་དགྱེས་པ་རྡོ་རྗེ་ནས། གཞན་གྱི་བརྗོད་མིན་ལྷན་ཅིག་སྐྱེས། ། གང་དུ་ཡང་ནི་མི་རྙེད་དེ། ། བླ་མའི་དུས་མཐའ་བསྟེན་པ་དང་། ། རང་གི་བསོད་ནམས་ལས་ཤེས་བྱ། ། ཞེས་གསུངས་པས། བླ་མ་དམ་པའི་མོས་གུས་དང་། གོང་གི་བསོད་ནམས་ཀྱི་ཚོགས་བསགས་པས། སྨྲ་བསམ་བརྗོད་མེད་ཀྱི་དོན་རྟོག་གེ་བ་རྣམས་ཀྱི་ཡུལ་མ་ཡིན་པ་སྤྲོས་མེད་ལྷན་ཅིག་སྐྱེས་པའིཤེས་པ་མ་བཅོས་པའི་ངང་ལ་བཞགཡོད་པར་མི་གཟུང་རྟག་ལྟ་ཡིན། ། མེད་པར་མི་བསྒོམ་ཆད་ལྟ་ཡིན། ། འཛིན་མེད་མི་བསྒོམ་བློས་བྱས་ཡིན། ། སོ་མ་མ་བཅོས་ལྷུག་པར་བཞག། གསོལ་བ་བཏབ་ཅིང་གོམས་པ་ལས། ། རང་གཞན་སྣང་སྲིད་འཁོར་འདས་ཀུན། ། སེམས་གཅིག་ལྷུན་གྲུབ་གཅིག་ཏུ་མཆི། ། བསྒོམ་བྱ་སྒོམ་བྱེད་གཉིས་དང་བྲལ། ། འབྲས་བུ་སྤངས་ཐོབ་རེ་དོགས་བྲལ། ། ང་བདག་གཟུང་འཛིན་གཉིས་དང་བྲལ། ། བྲལ་དང་མ་བྲལ་རློམ་སེམས་མེད། ། ལྷུན་གྲུབ་ངོ་བོ་ཉིད་ཀྱི་སྐུ། ། རྒྱུན་ཆད་མེད་པར་རང་ཉིད་འགྱུར། ། རྗེས་སམ་ཡང་ན་སྐབས་སྐབས་སུ། ། དགེ་བ་བྱང་ཆུབ་ཆེན་པོར་བསྔོ། ། བསྔོ་བའི་བསྔོ་ལུགས་འདི་ལྟ་སྟེ། ། འགྲོ་ཀུན་དགེ་བ་ཇི་སྙེད་ཡོད་པ་དང་། ། བྱས་དང་བྱེད་འགྱུར་དེ་བཞིན་བྱེད་པ་དག། བཟང་པོ་ཇི་བཞིན་དེ་འདྲའི་ས་དག་ལ། ། ཀུན་ཀྱང་ཀུན་ནས་བཟང་པོར་རེག་གྱུར་ཅིག། ཅེས་དགེ་བའི་རྩ་བ་བསྔོ་བར་བྱའོ། ། རིན་པོ་ཆེ་ཡི་གདམས་ངག་འདི། ། སྐྱེ་བུ་དམ་པས་བསྐུལ་གྱུར་པས། ། བྲིས་ལས་བྱུང་བའི་དགེ་བ་དེས། ། འགྲོ་ཀུན་བྱང་ཆུབ་མཆོག་ཐོབ་ཤོག། བླ་མ་རིན་པོ་ཆེ་དཔལ་ལྡན་འབྲི་གུང་པ་ལ་སྒོམ་པ་ཡེ་ཤེས་རྩེགས་ཀྱིས་ཞུས་པ་རྫོགས་སོ། ། ། ། ༡༣༧༽